SKRIFTLIG FORESPØRGSEL P-0687/02

af Maria Sanders-ten Holte (ELDR) til Kommissionen

(5. marts 2002)

Om: Rapport fra Save the Children om hjælpearbejderes seksuelle misbrug af piger til gengæld for hjælp i flygtningelejre i Vestafrika

Ifølge beretninger fra Reuters og i The Guardian af 27. februar 2002 udsættes flygtningebørn i lejrene i Liberia, Guinea og Sierra Leone for omfattende seksuelt misbrug til gengæld for hjælp. Dette fremgår af en omfattende undersøgelse, som Save the Children har foretaget. Omkring 70 personer er i 1 500 interviews blevet udpeget som gerningsmænd.

Har Kommissionen kendskab til disse beretninger?

Har Kommissionen kendskab til, om der blandt de formentlige gerningsmænd også er personer, som er knyttet til Den Europæiske Unions støttebistand og/eller som aflønnes af EU? Kan Kommissionen i bekræftende fald oplyse, hvilke organisationer der er tale om, og hvilke foranstaltninger der vil blive truffet?

Hvilke midler vil Kommissionen i fremtiden stille til rådighed for at forhindre sådanne overgreb?

Svar afgivet på Kommissionens vegne af Poul Nielson

(27. marts 2002)

Kommissionen er blevet gjort opmærksom på rapporten efter omtalen i medierne. Det er imidlertid første gang, at Kommissionens opmærksomhed er blevet henledt på dette specifikke spørgsmål. Generelt er Kommissionen bekendt med flygtningenes desperate forhold og den omstændighed, at de er sårbare over for alle slags misbrug. Det er derfor, at den understreger betydningen af beskyttelsesforanstaltninger i flygtningelejrene. I den forbindelse har den til stadighed argumenteret for større international tilstedeværelse i lejrene. Spørgsmålet rejses ofte af Kommissionen i drøftelserne med FN's højkommissær for flygtninge (UNHCR) og andre partnere.

Hvad Kontoret for Humanitær Bistand (ECHO) angår i dets egenskab af finansieringsorganisation, yder det ikke bistand direkte til modtagerne. Den humanitære bistand, kontoret yder, kanaliseres gennem operationelle partnerorganisationer (FN, Røde Kors og private bistandsorganisationer (ngo'er))

Kommissionen har endnu ikke set en officiel liste over de 40 organisationer, der efter sigende skulle have været involveret. Det er muligt, at nogle af Kommissionens partnere befinder sig blandt dem.

Hvis det kan påvises, at der er partnerorganisationer, der har beskæftiget personale, som har bedt om seksuelle ydelser som modydelse for humanitær bistand, forventer Kommissionen, at partneren straks bortviser de pågældende og melder sagen til de lokale politimyndigheder.

Hvis partneren ikke reagerer som forventet, vil Kommissionen overveje sit finansieringsarrangement med denne.

Desuden har ECHO givet instrukser til sine eksperter på stedet om hurtigst muligt at kontakte partnerne for at få fastslået problemets omfang og drøfte de praktiske løsninger herpå.

På det humanitære bistandsområde sætter EF sine aktioner i gang via ECHO, hvis modus operandi omfatter en veldefineret procedure for foreløbig bedømmelse af alle de organisationer, der vælges som projektiværksættere. Denne bedømmelsesprocedure fører frem til undertegnelse af en rammekontrakt for partnerskab. Proceduren for bedømmelse og udvælgelse af gennemførelsesorganisationerne følger meget strenge, præcise og på forhånd fastlagte regler.

I denne sammenhæng understreger ECHO til stadighed over for sine partnere, hvor vigtigt det er at sørge for personaleuddannelse og at sikre den bedst mulige kontrol med fordelingen af bistanden i flygtningelejrene under anvendelse af kvalificeret personale.

Dette kommer til udtryk i artikel 15, stk. 1, i den rammekontrakt for partnerskab, der for tiden er i kraft mellem ECHO og de fleste af kontorets ngo-partnere. Det siges heri:

Den humanitære organisation er ansvarlig for sit personales adfærd; dette skal overholde love, regler og skikke i det land, hvor operationen finder sted, for så vidt de forpligtelser, der opstår i forbindelse hermed, ikke er i strid med de forpligtelser, der følger af international ret

Partnerne har derfor en kontraktlig forpligtelse til at sikre, at dets personale opfylder disse krav.

Skulle der opstå en situation, hvor det er tydeligt, at en partner undlader at gribe ind over for seksuelt misbrug fra sine ansattes side, vil ECHO kunne henholde sig til rammekontraktens artikel 31, stk. 1, hvori det siges:

ECHO forbeholder sig ret til skriftligt og med øjeblikkelig virkning at suspendere, opsige eller annullere rammekontrakten for partnerskab og/eller den projektaftale, der er indgået med den humanitære organisation, hvis der konstateres alvorlige brud på de kontraktmæssige forpligtelser.

Der ville i det foreliggende tilfælde være tale et brud på den forpligtelse, der er nævnt i artikel 15, stk. 1.

Hvis en partner ikke magter at holde orden i sit hus i denne henseende, vil det helt klart få følger for ECHO's fremtidige beslutninger om finansiering af humanitære aktioner.

De hændelser, der efter sigende skulle have fundet sted i Vestafrika, understreger behovet for fortsat at drøfte begreber som kvalitet og resultater. Det bør understreges, at der bør gøres alt tænkeligt for at sikre fuld beskyttelse af sårbare flygtninge. Det er et kollektivt ansvar, hvor vi alle skal yde vort bidrag.